GJYKATA EVROPIANE PËR TË DREJTAT E NJERIUT

SEKSIONI I TRETË

**VENDIM**

*Kërkesa nr. 50783/12*

**Dede ZHIVANI**

**kundër Shqipërisë**

*(shihni tabelën bashkëngjitur)*

Gjykata Evropiane e të Drejtave të Njeriut (Seksioni i Tretë), e mbledhur më 14 shtator 2023, si Komitet i përbërë nga:

 Ioannis Ktistakis*, President*,

 Darian Pavli,

 Oddný Mjöll Arnardóttir*, gjyqtarë*,

dhe Viktoriya Maradudina, *zëvendëskancelare në detyrë e Seksionit,*

Duke pasur parasysh kërkesën më sipër të depozituar më 31 korrik 2012,

Duke pasur parasysh deklaratën e paraqitur nga Qeveria e paditur ku kërkon që Gjykata të çregjistrojë kërkesën nga lista e çështjeve,

Pas diskutimit, vendosi si më poshtë:

FAKTE DHE PROCEDURA

Detajet e kërkuesit jepen në tabelën bashkëngjitur.

Ankimet e kërkuesit sipas nenit 6 § 1 dhe nenit 13 të Konventës në lidhje me tejkalimin e kohëzgjatjes së procesit civil dhe mungesën e mjeteve të efektshme ligjore i janë komunikuar qeverisë shqiptare (“Qeveria”).

LEGJISLACIONI

Pas negociimit të pasuksesshëm për zgjidhje miqësore, më 5 prill 2023, Qeveria informoi Gjykatën që propozonte të bënte një deklaratë të njëanshme me qëllim zgjidhjen e problemeve të ngritura në këto ankime. Ajo më tej i kërkoi Gjykatës të çregjistronte kërkesën në përputhje me nenin 37 të Konventës.

Qeveria pranoi kohëzgjatjen e tejkaluar të procesit civil. Ajo, gjithashtu, pranoi që autoritetet e brendshme kishin cenuar të drejtat e kërkuesit të garantuara me nenin 13 të Konventës. Ajo u ofrua që t’i paguajë kërkuesit shumat e detajuara në tabelën bashkëngjitur dhe ftoi Gjykatën të çregjistrojë kërkesën nga lista e çështjeve në përputhje me nenin 37 § 1 (c) të Konventës. Shumat do të konvertoheshin në monedhën e Shtetit të paditur me kursin e këmbimit të datës së pagesës dhe do të paguheshin brenda tre muajve nga data e njoftimit të vendimit të Gjykatës. Në rast të mospagimit të këtyre shumave brenda periudhës së lartpërmendur tre mujore, Qeveria mori përsipër të paguajë një kamatëvonesë të thjeshtë nga mbarimi i kësaj periudhe deri në momentin e shlyerjes, me një normë të barabartë me normën e huadhënies marxhinale të Bankës Qendrore Evropiane gjatë periudhës së mospagimit plus tre pikë përqindje.

Pagesa do të përbëjë zgjidhjen përfundimtare të çështjes.

Kërkuesit ju dërguan kushtet e deklaratës së njëanshme të Qeverisë disa javë përpara datës së këtij vendimi. Gjykata nuk ka marrë përgjigje nga kërkuesi për pranimin e kushteve të deklaratës.

Gjykata vëren që neni 37 § 1 (c) e bën të mundur çregjistrimin e një çështjeje nga lista e saj nëse:

“... për çdo arsye tjetër që, sipas Gjykatës, nuk justifikon vazhdimin e shqyrtimit të kërkesës”.

Prandaj, ajo mund të çregjistrojë kërkesën sipas nenit 37 § 1 (c) bazuar në një deklaratë të njëanshme nga një Qeveri e paditur edhe nëse kërkuesi dëshiron vazhdimin e shqyrtimit të çështjes (shihni në veçanti, *çështja Tahsin Acar kundër Turqisë* vendimi (kundërshtime paraprake) [GC], nr. 26307/95, §§ 75 77, GJEDNJ 2003-VI).

Gjykata ka krijuar praktikë gjyqësore të qartë dhe të gjerë në lidhje me ankimet për tejkalimin e kohëzgjatjes së proceseve civile (shihni për shembull, *çështja Luli dhe të tjerët kundër Shqipërisë,* nr. 64480/09 dhe të tjera, 1 prill 2014, dhe *çështja Mishgjoni kundër Shqipërisë,* nr. 18381/05, 7 dhjetor 2010).

Duke vërejtur pranimet që përmban deklarata e Qeverisë si edhe shumën e propozuar të kompensimit - që është në përputhje me shumat e dhëna në çështje të ngjashme – Gjykata konsideron që nuk justifikohet më tej vazhdimi i shqyrtimit të kërkesës (neni 37 § 1 (c)).

Nisur nga konsideratat e mësipërme, Gjykata është e bindur që respektimi i të drejtave të njeriut siç përcaktohet në Konventë dhe protokollet e saj nuk kërkon që ajo të vazhdojë të shqyrtojë kërkesën (neni 37 § 1 *in fine*).

Në përfundim, Gjykata thekson që nëse Qeveria nuk përmbush kushtet e deklaratës së saj të njëanshme, kërkesa mund të futet përsëri në listë në përputhje me nenin 37 § 2 të Konventës (shihni *çështja Josipović kundër Serbisë* (dec.), nr. 18369/07, 4 mars 2008).

Nisur nga sa më lart, është me vend çregjistrimi i çështjes nga lista.

Për këto arsye, Gjykata, unanimisht,

*mban parasysh* kushtet e deklaratës së Qeverisë së paditur dhe të rregullimeve për të siguruar përmbushjen e angazhimeve të përmendura në të;

*vendos* të çregjistrojë kërkesën nga lista e saj e çështjeve në përputhje me nenin 37 § 1 (c) të Konventës.

Bërë në gjuhën angleze dhe njoftuar me shkrim, më 5 tetor 2023.

|  |  |
| --- | --- |
| **Viktoriya Maradudina** Zëvendëskancelare në detyrë | **Ioannis Ktistakis**President |

SHTOJCË

*Kërkesa që paraqet ankimin sipas nenit 6 § 1 të Konventës*

*(Tejkalimi i kohëzgjatjes së procesit civil)*

|  |  |  |  |  |
| --- | --- | --- | --- | --- |
| Kërkesa nr.Data e paraqitjes | Emri i kërkuesitViti i lindjes | Data e marrjes së deklaratës së Qeverisë | Shuma e dhënë për dëmshpërblim jomonetarpër kërkues(në euro)[[1]](#footnote-2)  | Shumat e dhëna për kosto dhe shpenzime për kërkesën(në euro) |
| 50783/1231.7.2012 | **Dede ZHIVANI**1957 | 5.4.2023 | 1.200 | 250 |

1. Plus çdo taksë që mund t’i ngarkohet kërkuesit. [↑](#footnote-ref-2)